Ole Hovedskou (18. februar 1923 – 8. december 1951) var en dansk violinist og frihedskæmper. Sammen med bl.a. broderen Børge Hovedskou, Kaj Hoff, Sven Johannesen, Oluf Kroer og Jørgen Røjel deltog han i Langåbrosprængningerne den 17. november 1943. Han var søn af gas- og vandmester Peter Valdemar Hovedskou og Wilhelmine Hovedskou, født Hansen. Ole Hovedskou var en den af modstandsbevægelsen i Randers og anholdes den 19. november, men modsat nogle af de andre medlemmer af sabotagegruppen dømmes han ikke til døden, men sendes til KZ-lejr. Han overlever lejropholdet, men dør nogle år efter krigen på Vejlefjord Sanatorium som følge af den tuberkulose, som fangenskabet har påført ham. Han er begravet i Mindelunden i Randers.